Mads Rørvig (V), 2012-05-03:
Tak for det.
Den her er en grimmer en, men lad os starte med de positive elementer, for dem er der også nogle af.
Forslaget klargør, hvornår man kan hjælpe sine naboer og venner uden at kunne risikere at blive beskyldt for at udføre sort arbejde.
Danskere får mulighed for at betale op til 10.000 kr. om året til naboens datter for at passe ungerne eller til en venlig pensionist, som gør hverdagen lidt lettere for børnefamilierne.
Gode elementer, som regeringen ikke kan tage æren for.
Det var forslag, som den tidligere regering lancerede, og som den nuværende regering fornuftigvis har overtaget.
Men man mærker tydeligt, når man læser videre, at der her i Folketingssalen er en, der ikke har underskrevet en erklæring om, at han vil overholde grundloven.
Forslaget her indeholder som sagt en række grusomheder.
Hvad politi og efterretningstjenester i Danmark kun turde drømme om i forhold til at få adgang til danskernes private ejendom uden retskendelse, ja, det skal SKAT nu have ubegrænset mulighed for.
Der skal intet krav være om retskendelse, ingen domstolsbeskyttelse, men blot fri adgang til privat grund.
Det hverken kan eller vil Venstre være med til.
Det er fuldstændig grotesk, at grundlæggende retsprincipper i et retssamfund tilsidesættes i en i øvrigt vigtig kamp mod sort arbejde, men målet helliger bestemt ikke midlet.
Det absurde i forslaget var skatteministeren i øvrigt selv et soleklart eksempel på, da han til TV-Avisen den 25. april kl. 21.00 sagde, at hvis man ikke havde noget at skjule, var der jo ikke noget problem.
Altså, helt ærligt, skal det være regeringens tilgang til grundlæggende retsprincipper?
Hvorfor skal politiet så ikke have ubegrænset adgang til danskernes telefonsamtaler, breve eller mailkorrespondance?
Hvorfor skal politi og efterretningstjenester have besværet med at skulle overbevise en dommer om, at en mistænkt person har kriminelle hensigter, for herregud, hvis man ikke har noget at skjule, hvad er så problemet?
For Venstre er grundlæggende retsprincipper helt fundamentale i et retssamfund.
Som sagt er der enkelte dele af dette lovforslag, som giver god mening, som gør det lettere at være dansker, som klargør regler og imødekommer urimeligheder, bl.a. vedrørende boligjobordningens mulighed for fradrag i forhold til betalingstidspunktet.
Men disse – for de flestes vedkommende – forslag fra den tidligere regering kan på ingen måde overskygge grundelementerne i dette forslag, som høringssvarene giver en sønderlemmende kritik af.
Lad mig blot fremhæve et enkelt høringssvar, jeg citerer: »Forslaget er usædvanligt vidtgående.
End ikke politiet er som led i forfølgelsen af strafbare forhold tillagt beføjelse til at forlange en sådan legitimation fra borgernes side.«
Advokatsamfundet fortsætter: »Dette er sjældent set i et demokratisk og åbent samfund som det danske.« Men i stedet for at bryde grundlæggende retsprincipper kunne regeringen jo vælge at lytte til bl.a. Håndværksrådets vurdering af boligjobordningens effekt på sort arbejde, men nej, det gør man ikke.
Regeringen vil afskaffe en ordning, der uden tvivl har vist sig effektiv mod sort arbejde, gjort hverdagen lettere for danskere og skaffet mange arbejdspladser.
I Venstre lover vi en klar, konsekvent og kontant kurs i forhold til det her lovforslag.
Hvis skatteministerens ord om, at hvis man ikke har noget at skjule, hvad er så problemet? skal stå til troende, er det oplagt, at skatteministeren i dag klart tilkendegiver, at regeringen naturligvis vil støtte en undersøgelse af beskyldningerne mod erhvervsog vækstministeren for at have modtaget sorte penge i sin tid som formand for DKP.
Men regeringens kamp mod sorte penge gælder måske kun over for den almindelige dansker og ikke over for regeringens egne medlemmer?
Det skulle gerne stå klart, hvad Venstres holdning er til lovforslaget her, og vi vil som sagt bede skatteministeren om at lave et ændringsforslag, der deler lovforslaget.